《画竹》
明代·刘璟

君不见，文湖州，长梢万尺寒飕飕。龙蛇入笔走风雨，墨派从此开源流。

高公近学丹丘老，几根拂云清更好。珊瑚扶疏石上生，琅玕戛风硁有声。

灵物特达不阿附，肯与百草同衰荣。陈郎取尚良有徵，秉节不移诚可矜，岁寒永结贞忠盟。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。